Smilene var noget forsigtige hos de socialdemokratiske kandidater først på aftenen tirsdag, mens resultaterne så småt begyndte at rulle ind fra de nordjyske kommuner. Men som aftenen gik, blev de bredere og bredere hos Socialdemokratiet i Region Nordjylland - og det med god grund. For ingen andre opstillet til regionsrådsvalget var i nærheden af at samle lige så mange stemmer som Socialdemokratiet og dets spidskandidat Ulla Astman. Faktisk hentede Ulla Astman stort set lige så mange stemmer ved dette valg, som hun gjorde ved regionsrådsvalget i 2013. For fire år siden hentede hun 48.998 stemmer - i 2017 blev det til 48.586 personlige stemmer. Dermed lægger hun sig klart i spidsen foran hendes udfordrer til posten som regionsrådsformand, Per Larsen fra Konservative. Han hentede10.925 personlige stemmer i Nordjylland.
Ulla Astman matchede sit stemmetal fra 2013 og markerer sig som den regionsrådspolitiker, der har hentet flest personlige stemmer ved dette valg.